Kagemand og hygge I Danmark sætter foreningen "Familier med kræftramte børn" blandt andet fokus på dagen ved at give kræftramte børn på landets fire børnekræftafdelinger i Aalborg, København, Århus og Odense, et afbræk i sygdomsforløbet med kagemænd, sodavand og hygge. Fokus og oplysning Foreningen ønsker med dagen at sætte fokus på og oplyse om kræftramte børn og deres familiers vilkår i Danmark. - Hvert år får ca. 160 børn under 14 år i Danmark konstateret kræft. Det betyder store omvæltninger for de familier, der rammes. Der er ikke altid overskud og mulighed for at gøre de ting, familier normalt gør, fx gå en tur i biografen, i zoo, eller tage ud at rejse. Familierne er isolerede fra omverdenen i lange perioder pga. de syge børns meget svækkede immunforsvar. Derfor ønsker vi blandt andet at bruge International Børnekræftdag til at give indlagte kræftramte børn et tiltrængt afbræk i et hårdt sygdomsforløb, siger formand for Familier med kræftramte børn Kurt Hansen. TrygVesta og andre Samtidig samler TrygVesta, Danisco og LEGO koncernen i Billund ind blandt deres tilsammen 4.700 medarbejdere på dagen. Internationalt samarbejde Ca. 100 organisationer i mere end 60 lande, samlet i den internationale børnekræftorganisation ICCCPO (The International Confederation of Childhood Cancer Parent Organisations), markerer dagen med en lang række aktiviteter. Formålet er at sætte fokus på, at ca. 200.000 børn hvert år rammes af kræft og har brug for støtte.
"Familier med kræftramte børn" giver kagemand og sodavand til kraftramte børn på Aalborg Sygehus i morgen, for at markere International Børnekræftdag.